รายงานพิเศษ ส่งเงินสมทบเข้ากองทุนประกันสังคม เมื่อไหร่จะได้รับเงินที่ออม
หลังจากที่ผู้ประกันตนมาตรา 33 และมาตรา 39 จำนวนกว่า 12 ล้านคน ส่งเงินสมทบเข้ากองทุนประกันสังคมมาเป็นเวลานาน นับเป็นครั้งแรกที่ผู้ประกันตนได้ทราบจำนวนเงินออมที่ตนเองสะสมไว้  ซึ่งหลายคนคงเกิดคำถามว่า เมื่อไหร่จะได้รับเงินที่ออมไว้นั้น 

ระบบประกันสังคม ถือเป็นการสร้างหลักประกันในการดำรงชีวิตให้กับพนักงาน ลูกจ้าง รวมทั้งผู้ที่ประกอบอาชีพอิสระ เป็นการช่วยแบ่งเบาภาระความเสี่ยงที่อาจเกิดขึ้นจากการประสบอันตราย/เจ็บป่วย คลอดบุตร ทุพพลภาพ เสียชีวิต สงเคราะห์บุตร  ชราภาพ  และการว่างงาน ซึ่งให้การคุ้มครองมากกว่าการประกันชีวิตทั่วไป ปัจจุบันมีผู้ประกันตนประมาณ 15  ล้านคน มีหลักประกันทางสังคมแล้ว อย่างไรก็ตาม นับตั้งแต่มีการเก็บเงินสมทบกรณีชราภาพเมื่อปี 2541 ยังไม่เคยมีครั้งใดที่ผู้ประกันตนทราบเงินที่ตนเองออมไว้ นับเป็นเรื่องที่ดีที่สำนักงานประกันสังคมส่งหนังสือแจ้งยอดเงินสมทบกรณีชราภาพให้พนักงาน ลูกจ้าง (ผู้ประกันตนมาตรา 33)  และผู้ที่เคยเป็นพนักงาน/ลูกจ้างแต่ลาออกแล้วกลับมาเข้าระบบอีกครั้ง (ผู้ประกันมาตรา 39) ได้ตรวจสอบการนำส่งเงินสมทบและทราบยอดเงินที่ตนเองส่งมาโดยตลอดว่าถูกต้องหรือไม่
 
ทั้งนี้ หลายคนคงสงสัยว่าจะได้รับเงินส่วนนี้เมื่อไหร่ ซึ่งตามเกณฑ์กฎหมายประกันสังคมกำหนดไว้ว่า ผู้ประกันตนจะได้รับเงินสมทบกรณีชราภาพ เมื่อมีอายุครบ 55 ปี หากส่งเงินครบ 180 เดือน หรือ 15 ปี จะได้รับเป็นเงินบำนาญชราภาพรายเดือน หากส่งไม่ครบ 15 ปี จะได้รับเป็นเงินก้อน หรือที่เรียกว่าเงินบำเหน็จ

ขณะที่ ตัวแทนผู้ประกันตน กล่าวเป็นเสียงเดียวกันว่าเป็นเรื่องที่ดีมาก ซึ่งหนึ่งในผู้ประกันตนมาตรา 33 นางสาวสุภาภรณ์  เอี่ยมศรี อายุ 40 ปี เล่าว่า ตั้งแต่ทำงานมาประมาณ 10 ปี เป็นครั้งแรกที่ได้รับหนังสือแจ้งยอดเงินออมชราภาพ ส่วนตัวมองว่าเป็นเรื่องที่ดี แต่คิดว่าควรให้ผู้ประกันตนทุกคนมีสิทธิ์เลือกว่าตนเองต้องการรับเงินก้อน หรือเลือกรับเงินรายเดือน เพราะแต่ละคนมีความจำเป็นไม่เหมือนกัน

ขณะเดียวกัน ตัวแทนผู้ประกันตนมาตรา 39 นายเกรียงศักดิ์ โพยมรัตน์ อายุ 41 ปี เล่าว่า  ปัจจุบันยังไม่ได้รับหนังสือแจ้งยอดเงินชราภาพ พอทราบจากวันนี้จะรีบไปติดต่อกับทางบริษัท ซึ่งมองว่าเป็นสิ่งดีและเป็นประโยชน์กับผู้ส่งเงินสมทบมาก ทั้งนี้ ส่วนตัวต้องการรับเงินบำนาญเป็นรายเดือน 

ทั้งนี้ เชื่อว่าผู้ประกันตนทุกคน กังวลว่าหากเกิดเหตุไม่คาดคิดขึ้นจนเป็นเหตุให้เสียชีวิต เงินสะสมที่อยู่ในระบบประกันสังคมจะหายไปไหนหรือไม่ นายสุรเดช วลีอิทธิกุล เลขาธิการสำนักงานประกันสังคม ยืนยันว่า  หากผู้ประกันตนเสียชีวิต ทายาทจะเป็นผู้รับเงินตามสิทธิ์ของประผู้ประกันตน โดยทายาทลำดับแรกที่มีสิทธิ์จะได้รับเงิน คือ พ่อแม่ของผู้ประกันตน สามี/ภรรยาของผู้ประกันตนที่จดทะเบียนสมรส และบุตร ตามลำดับ ทั้งนี้ ยังได้เร่งปฏิรูประบบบำนาญชราภาพ เพื่อให้เกิดความมั่นคงกับผู้ประกันตนในระยะยาวด้วย
 
หากมีข้อสงสัยสามารถสอบถามรายละเอียดเพิ่มเติมได้ที่ สายด่วน 1506 ตลอด 24 ชั่วโมง หรือติดต่อสำนักงานประกันสังคมทั้งในกรุงเทพมหานคร และทุกจังหวัดทั่วประเทศ ที่สะดวกในวันและเวลาราชการ